钦定古今图书集成/理学汇编/学行典/第297卷 > 颜氏家训 > 《白马篇》魏·陈思王植
## 钦定古今图书集成/理学汇编/学行典/第297卷 > 颜氏家训 > 《白马篇》魏·陈思王植

白马饰金羁，连翩西北驰。借问谁家子，幽并游侠儿。
少小去乡邑，扬声沙漠垂。宿昔秉良弓，楛矢何参差。
控弦破左的，右发摧月支。仰手接飞猱，俯身散马蹄。
狡捷过猴猿，勇剽若豹螭。边城多警急，胡虏数迁移。
羽檄从北来，厉马登高堤。马驱蹈匈奴，左顾陵鲜卑。
弃身锋刃端，性命安可怀。父母且不顾，何言子与妻。
“名编壮士籍，不得中顾私；捐躯赴国难，视死忽如归！”